Det er over 80 år siden, at Danmarks Naturfredningsforening fik ret til at rejse fredningssager på linje med kommunerne og staten. Den ret er tiden løbet fra, mener miljøordførerne fra Dansk Folkeparti, Venstre og Liberal Alliance. De kritiserer foreningen for at »ramme ved siden af skiven« og for at misbruge sin særstilling.

Venstres miljø- og fødevareordfører Erling Bonnesen erkender, at beslutningen om en fredning ikke træffes af naturfredningsforeningen selv, men af et fredningsnævn, som har en dommer som formand samt to politisk udpegede medlemmer.

»Men det, at en sag bliver rejst, giver en masse bøvl og rejser en masse diskussioner for dem, der bliver berørt. Vi har nogle sager nu, hvor foreningen rammer ved siden af skiven. Når de har den særrettighed at kunne rejse fredningssager, påhviler der dem også et ekstra ansvar«, siger Erling Bonnesen.